ກອງເລຂາວຽກງານ 3 ສ້າງ ກະຊວງສຶກສາທິການ ແລະ ກິລາ (ສສກ) ໄດ້ຈັດກອງປະຊຸມຊຸກຍູ້ວຽກງານ 3 ສ້າງປະຈໍາປີ ແລະ ສ້າງຄວາມເຂັ້ມແຂງໃຫ້ແກ່ຫ້ອງການສຶກສາທິການ-ກິລາເມືອງ ແລະ ພະນັກງານວິຊາການເມືອງເປົ້າໝາຍ 3 ສ້າງ ກ່ຽວກັບວຽກງານເຜີຍແຜ່ຂໍ້ມູນຂ່າວສານ ແລະ ການນຳໃຊ້ ໄອຊີທີ ເປັນເຄື່ອງມືເຂົ້າໃນການຄຸ້ມຄອງ-ບໍລິຫານຂະແໜງການແບບເອເລັກໂທຣນິກທີ່ທັນສະໄໝ ໃນວັນທີ 12 ສິງຫາ ຜ່ານມາ ທີ່ຫ້ອງປະຊຸມສູນ ICT ເມືອງ ແລະ ແຂວງໄຊຍະບູລີ, ໃຫ້ກຽດເປັນປະທານຂອງທ່ານ ຮສ.ປອ. ສີສະໝອນ ສິດທິຣາດວົງສາ ຫົວໜ້າກອງເລຂາວຽກງານ 3 ສ້າງ ທັງເປັນຫົວໜ້າຫ້ອງການກະຊວງສຶກສາທິການ ແລະ ກິລາ, ທ່ານ ຕູມົວ ບົວຕົງມົວ ຫົວໜ້າພະແນກສຶກສາທິການ ແລະ ກິລາ ແຂວງໄຊຍະບູລີ, ມີດ້ວຍບັນດາຫົວໜ້າ-ຮອງຫົວໜ້າພະແນກສຶກສາທິການ ແລະ ກິລາ 6 ແຂວງພາກເໜືອ (ຫຼວງພະບາງ, ອຸດົມໄຊ, ຫຼວງນໍ້າທາ, ບໍ່ແກ້ວ ແລະ ຜົ້ງສາລີ), ຫົວໜ້າ-ຮອງຫົວໜ້າຫ້ອງການສຶກສາທິການ ແລະ ກິລາເມືອງ 3 ສ້າງ 18 ເມືອງ ແລະ ວິຊາການທີ່ຮັບຜິດຊອບວຽກງານ 3 ສ້າງຂັ້ນແຂວງ-ຂັ້ນເມືອງເຂົ້າຮ່ວມທັງໝົດ 51 ທ່ານ.
ໃນກອງປະຊຸມ, ທ່ານ ຕູມົວ ບົວຕົງມົວ ກ່າວວ່າ: ກອງປະຊຸມຄັ້ງນີ້ ຈັດຂຶ້ນໃນບັນຍາກາດທີ່ທົ່ວພັກ-ທົ່ວລັດ ແລະ ທົ່ວປວງຊົນລາວທັງຊາດ, ຜູ້ບໍລິຫານການສຶກສາ-ກິລາ, ຄູ-ອາຈານ, ນັກຮຽນ ແລະ ນັກສຶກສາໃນຂອບເຂດທົ່ວປະເທດ ພວມຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີ X ຂອງພັກ, ແຜນພັດທະນາເສດຖະກິດ-ສັງຄົມ, ແຜນພັດທະນາການສຶກສາ ແລະ ກິລາ 5 ປີ ຄັ້ງທີ VIII (2016-2020), ຍຸດທະສາດຮອດປີ 2025, ວິໄສທັດຮອດປີ 2030 ແລະ ເປົ້າໝາຍການພັດທະນາແບບຍືນຍົງ (SDG4) ຕິດພັນກັບການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຂອງອົງຄະນະພັກແຂວງຕາມທິດນໍາ 3 ສ້າງເຂົ້າສູ່ລວງເລິກ. ສໍາລັບພະແນກສຶກສາທິການ ແລະ ກິລາ ແຂວງໄຊຍະບູລີ ຫາກໍ່ສໍາເລັດກອງປະຊຸມຜັນຂະຫຍາຍມະຕິກອງປະຊຸມຜູ້ບໍລິຫານການສຶກສາ ແລະ ກິລາທົ່ວປະເທດ ປະຈໍາປີ 2016, ປັດຈຸບັນແຕ່ລະເມືອງພວມດໍາເນີນກອງປະຊຸມຄູພັກສິ້ນປີຮຽນ ແລະ ກະກຽມໄຂສົກຮຽນໃໝ່ຢ່າງເປັນຂະບວນຟົດຟື້ນ.
ຂະນະດຽວກັນນີ້, ທ່ານ ຮສ.ປອ ສີສະໝອນ ສິດທິຣາດວົງສາ ໄດ້ຍົກໃຫ້ເຫັນກ່ຽວກັບການຈັດຕັ້ງປະຕິບັດວຽກງານ 3 ສ້າງໂດຍເນັ້ນໃສ່ 4ເນື້ອໃນຄື:ຕ້ອງສ້າງອໍານາດການປົກຄອງທີ່ເຂັ້ມແຂງ,ມີລະບົບການປ້ອງກັນຊາດ ແລະປ້ອງກັນຄວາມສະຫງົບທີ່ເຂັ້ມແຂງ, ດ້ານເສດຖະກິດເຂັ້ມແຂງ ແລະ ວຽກງານວັດທະນະທໍາ-ສັງຄົມກໍ່ຄືວຽກງານສຶກສາ-ກິລາ ກໍ່ຕ້ອງມີຄວາມເຂັ້ມແຂງ. ພ້ອມດຽວກັນນີ້, ທ່ານຍັງໄດ້ຮຽກຮ້ອງໄດ້ຄະນະຮັບຜິດຊອບວຽກງານດັ່ງກ່າວ ຕ້ອງເຂົ້າໃຈເປົ້າໝາຍຕົ້ນຕໍຂອງວຽກງານ 3 ສ້າງນີ້ໃຫ້ເລິກເຊິ່ງເພື່ອຈະໄດ້ຈັດຕັ້ງປະຕິບັດວຽກງານໃຫ້ຖືກຕ້ອງ ແລະ ມີຄຸນະພາບສູງ.
ນອກຈາກນີ້, ໃນກອງປະຊຸມຍັງໄດ້ມອບກອງຖ່າຍຮູບ, ອຸປະກອນເຊື່ອມຕໍ່ອິນເຕີເນັດໃຫ້ພະແນກສຶກສາທິການ ແລະ ກິລາ 6 ແຂວງພາກເໜືອ, ຫ້ອງການສຶກສາທິການ ແລະ ກິລາເມືອງ 3 ສ້າງ 18 ເມືອງ ເພື່ອຜັນຂະຫຍາຍເຂົ້າໃນວຽກງານ 3 ສ້າງ.
ສຳລັບກອງປະຊຸມດັ່ງກ່າວ, ແມ່ນໄດ້ດຳເນີນໄປເປັນເວລາ 7 ວັນ (12-18 ສິງຫາ), ໂດຍໄດ້ຮັບຟັງບົດສະຫຼຸບການຈັດຕັ້ງປະຕິບັດວຽກງານ 3 ສ້າງໃນປີຜ່ານມາ ແລະ ທິດທາງໃນຕໍ່ໜ້າ, ຜູ້ເຂົ້່າຮ່ວມຍັງໄດ້ຜັດປ່ຽນກັນປະກອບຄໍາເຫັນ ແລະ ຖອດຖອນບົດຮຽນໃນການຈັດຕັ້ງປະຕິບັດວຽກງານ 3 ສ້າງ, ປຶກສາຫາລື ແລະ ຖອດຖອນບົດຮຽນກ່ຽວກັບ, ຄວາມຄືບໜ້າການປັບປຸງແກ້ໄຂວຽກງານ 3 ສ້າງ, ລົງຢ້ຽມຢາມໂຮງຮຽນບ້ານເປົ້າໝາຍ 3 ສ້າງ (ບ້ານໃຫຍ່ ພັດທະນາ ນາຫຼາ), ຜ່ານບົດສະຫຼຸບລາຍງານ ສະພາບການຈັດຕັ້ງປະຕິບັດ 3 ຂໍ້ແຂ່ງຂັນຂອງ 6 ແຂວງ, ເຜີຍແຜ່ຍຸດທະສາດຂໍ້ມູນຂ່າວສານ ແລະ ການນໍາໃຊ້ໄອທີເປັນເຄື່ອງມືຂອງກະຊວງສຶກສາທິການ ແລະ ກິລາແຂວງ, ຈາກນັ້ນໄດ້ຮັບຟັງການເຜີຍແຜ່ຍຸດທະສາດ ວ່າດ້ວຍຂໍ້ມູນຂ່າວສານຂອງກະຊວງສຶກສາທິການ ແລະ ກິລາ, ເຜີຍແຜ່ດຳລັດ ວ່າດ້ວຍການຄຸ້ມຄອງ ແລະ ນຳໃຊ້ອິນເຕີເນັດຂອງ ສປປ ລາວ ສະບັບເລກທີ 164/ລບ,ລົງວັນທີ 21 ມີນາ 2012, ເຜີຍແຜ່ດຳລັດ ວ່າດ້ວຍການຄຸ້ມຄອງຂໍ້ມູນຂ່າວສານຜ່ານອິນເຕີເນັດ ສະບັບເລກທີ 327/ລບ, ລົງວັນທີ 16 ກັນຍາ 2014 ແລະ ການພັດທະນາ ແລະ ການຄຸ້ມຄອງວຽກງານໄອຊີທີ ສຳລັບຂະແໜງການສຶກສາ ແລະ ກິລາ ພ້ອມດ້ວຍທິດທາງໃນຕໍ່ໜ້າ, ເຜີຍແຜ່ກົດໝາຍ ແລະ ຈັນຍາບັນຂອງຊື່ມວນຊົນ, ເຜີຍແຜ່ນິຕິກຳ ແລະ ແນະນຳວິທີການຈັດຕັ້ງປະຕິບັດເງິນບໍລິຫານໂຮງຮຽນ.
ພ້ອມດຽວກັນນັ້ນ, ໃນກອງປະຊຸມຍັງໄດ້ຮັບການເຝິກອົບຮົມວຽກງານກ່ຽວກັບພື້ນຖານການຂຽນບົດ-ຂຽນຂ່າວ ແລະ ການຊອກຫາຂໍ້ມູນຂ່າວ, ເຝິກຫັດຂຽນຂ່າວຕົວຈິງ ແລະ ແລກປ່ຽນບົດຮຽນ, ເຕັກນິກການຖ່າຍພາບິ້ງ ແລະ ພາບເຄື່ອນໄຫວ ແລະ ເຝິກປະຕິບັດຂຽນຂ່າວຕົວຈິງ ໃນການອອກໜັງສືພິມ ແລະ ໂທລະພາບ, ເຝິກອົບຮົມກ່ຽວກັບ Advance Microsoft office (Microsoft Word, Microsoft Excel, Microsoft Powerpoint presentation), Internet Explorer, Powerpoint presentationແລະ Basic Computer Maintenance ພ້ອມດ້ວຍພາກປະຕິບັດຕົວຈິງກ່ຽວກັບການນຳໃຊ້ໄອຊີທີເຂົ້າໃນວຽກງານບໍລິຫານປະຈຳວັນ.
ໂດຍ: ນາລີ ແພງວິໄລ